
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. november 9-én tartandó munkaterv szerinti ülésére

9. napirendhez

Tárgy:
A települési folyékony hulladék kezelésével kapcsolatos kötelező helyi közszolgáltatásról szóló önkormányzati rendelet megalkotása
Tisztelt Képviselő-testület!

Régi problémánk a szennyvízszállítás ügye, amely most a leürítőre vonatkozó engedélyek teljeskörű beszerzésével megoldódni látszik. Ennek egy újabb lépése – miután az önkormányzat kötelező feladatáról van szó – a települési folyékony hulladék kezelésével kapcsolatos kötelező helyi közszolgáltatásról szóló önkormányzati rendelet megalkotása.
Mint ismeretes igyekeztünk nyitni a településen működő szolgáltatók felé a helyzet jogszerű rendezése érdekében, ám egyik magánvállalkozó sem mutatott erre hajlandóságot, így a Faluszolga Kft. közszolgáltatóként való megbízása maradt a járható út.
A közszolgáltatási szerződés megkötéséhez általános esetben közbeszerzési eljárást kell lefolytatni, ám a közbeszerzésekről szóló 2003. évi CXXIX. törvény 2/A. § (1) bekezdése szerint nem tartoznak a közbeszerzés hatálya alá azok a megállapodások, amelyeket az önkormányzat olyan, a saját 100 %-os tulajdonában lévő gazdálkodó szervezettel köt, amely felett – tekintettel a közfeladat, illetve a közszolgáltatás ellátásáért vagy ellátásának megszervezéséért jogszabályon alapuló felelősségére – a stratégiai és az ügyvezetési jellegű feladatok ellátását illetően egyaránt teljes körű irányítási és ellenőrzési jogokkal rendelkezik. Feltétel továbbá, hogy a gazdálkodó szervezet szerződéskötést követő éves nettó árbevételének legalább 90 %-a az önkormányzattal kötendő szerződések teljesítéséből származzon, amibe a lakosság díjfizetése is beletartozik. 
A 2012. január 1-jével hatályba léptetni javasolt rendeletben szereplő díjak 7,4, illetve 11 % körüli díjemelést jelentenek a következő évre, amit sajnos tovább emel a várható áfaváltozás.
Fontos szempont még e terület megfelelő rendezéséhez, hogy a költségvetési törvény 2012-re is biztosít támogatást a lakossági települési folyékony hulladék ártalmatlanításához, aminek fajlagos összege 100 Ft/m3. 

A hozzájárulás az összegyűjtött és a hatóságilag kijelölt lerakóhelyeken igazoltan elhelyezett lakossági folyékony hulladék mennyisége (m3) után illeti meg azon települési önkormányzatokat, amelyek a környezet és a vízbázisok védelme érdekében a közműves csatornahálózattal el nem látott településrészein keletkezett lakossági folyékony hulladék gyűjtéséről ártalmatlanítás céljából – a hulladékgazdálkodásról szóló törvény alapján szervezett hulladékkezelési közszolgáltatás keretében – gondoskodnak. Az összeg a fajlagos lakossági ráfordítások (díjak) csökkentéséhez járul hozzá. 

A hozzájárulást a települési önkormányzatok a lakossági folyékony hulladék becsült évi mennyisége (m3) alapján igénylik és annak tényleges mennyisége alapján számolnak el.
Mindezek alapján elmondhatjuk, hogy több éves elmaradásunkat pótoljuk most e rendelet megalkotásával, ezért annak elfogadásához feltétlenül számítok a Képviselő-testület támogatására.

Ezzel egyidejűleg javaslom a leürítő használati díjával kapcsolatos határozatunk visszavonását.   

…/2011. (XI. 9.) ÖKT határozati javaslat
Sülysáp Nagyközség Önkormányzatának Képviselő-testülete a 137/2011. (VIII. 18.) ÖKT határozatát visszavonja.

Határidő: azonnal

Felelős: polgármester

Sülysáp, 2011. november 3.



Horinka László s.k.


polgármester 
MELLÉKLET

Sülysáp Nagyközség Önkormányzata Képviselő-testületének

…/2011. (…) önkormányzati rendelete

a települési folyékony hulladék kezelésével kapcsolatos kötelező helyi közszolgáltatásról

Sülysáp Nagyközség Önkormányzatának Képviselő-testülete az Alkotmány 44/A. § (2) bekezdésével, a helyi önkormányzatokról szóló 1990. évi LXV. törvény 8. § (1) és 16. § (1) bekezdésével, a hulladékgazdálkodásról szóló 2000. évi XLIII. törvény 23. §-ával, valamint az árak megállapításáról szóló 1990. évi LXXXVII törvény 7. § (1) bekezdésével és mellékletének 3. táblázatával kapott felhatalmazás alapján a következőket rendeli el:
1. A rendelet célja és hatálya
E rendelet célja azon helyi szabályok megállapítása, amelyek meghatározzák a Sülysáp Nagyközség közigazgatási területén keletkezett települési folyékony hulladék begyűjtésével, elszállításával és elhelyezésével kapcsolatos közszolgáltatás ellátásának és igénybevételének rendjét a település termőtalajának és ivóvízkészletének védelme érdekében. 
(1) A rendelet területi hatálya Sülysáp Nagyközség teljes közigazgatási területére, annak minden ingatlanára kiterjed.

(2) A rendelet tárgyi hatálya az ingatlanokon keletkező települési folyékony hulladék összegyűjtésére, begyűjtésére, elszállítására és elhelyezésére terjed ki.
(3)  A rendelet személyi hatálya kiterjed mindazon Sülysáp Nagyközség közigazgatási területén lévő ingatlanok tulajdonosaira, használóira, természetes és jogi személyekre és jogi személyiséggel nem rendelkező szervezetekre (a továbbiakban együtt: ingatlantulajdonos), melyeken folyékony hulladék keletkezik.
(4) A rendelet hatálya nem terjed ki
a) azokra a gazdálkodó szervezetekre, akik a gazdasági tevékenységükkel összefüggésben keletkezett folyékony hulladék kezeléséről a hulladékgazdálkodásról szóló 2000. évi XLIII. törvény (a továbbiakban: Hgt.) 13. §-ában foglaltaknak megfelelően gondoskodnak,
b) azon ingatlantulajdonosokra, akik a háztartási folyékony hulladék ártalmatlanításáról vízjogi létesítési engedéllyel rendelkező, az előírásoknak megfelelő módon működtetett egyedi biológiai tisztítás végző közműpótló kisberendezés útján gondoskodnak,
c) jogszabály alapján az emberre és a környezetre veszélyes hulladékok, szennyvizek, szennyvíziszapok kezelésére, szállítására, ártalmatlanítására.

E rendelet alkalmazásában települési folyékony hulladék mindaz a szennyvíz, amely
d) emberi tartózkodásra alkalmas épületek szennyvíztároló létesítményeinek és egyéb helyi közműpótló berendezéseinek ürítéséből,

e) a nem közüzemi csatorna- és árokrendszerekből, valamint

f) a gazdasági de nem termelési, technológiai eredetű tevékenységből

származik.
2. A települési folyékony hulladék kezelésére szervezett közszolgáltatás
(5) Sülysáp Nagyközség Önkormányzata (a továbbiakban: önkormányzat) a Nagyközség közigazgatási területén keletkező települési folyékony hulladék begyűjtését, elszállítását és ártalommentes elhelyezését szervezett helyi közszolgáltatás útján biztosítja.
(6) A települési folyékony hulladék begyűjtésére, szállítására és elhelyezésére Sülysáp Nagyközség területén – az önkormányzattal megkötött közszolgáltatási szerződés alapján – kizárólag a Faluszolga Kft. (székhelye: 2241 Sülysáp, Szent István tér 1.; a továbbiakban: közszolgáltató) jogosult és köteles.
(7) Az ingatlantulajdonos a közszolgáltató által nyújtott helyi közszolgáltatást jogosult és köteles igénybe venni. 
(8) A közszolgáltató és az ingatlantulajdonos közötti jogviszonyt a települési folyékony hulladék begyűjtésére és szállítására vonatkozó közszolgáltatás igénybevételének ténye hozza létre, vagyis köztük a közszolgáltatás megrendelésével szerződés jön létre, melyet a közszolgáltató e rendelet és az önkormányzattal megkötött közszolgáltatási szerződés alapján köteles teljesíteni. 
(9) A begyűjtött települési folyékony hulladék elhelyezésére a Sülysáp 021/11-18 hrsz. alatti ingatlanokon elhelyezkedő, az önkormányzat tulajdonában, de a közszolgáltató üzemeltetésében levő települési folyékony hulladék leürítő telep (a továbbiakban: szennyvízgyűjtő telep) szolgál.
(10) A szennyvízgyűjtő telep kizárólag a vízügyi, környezetvédelmi, talajvédelmi és közegészségügyi előírásoknak, valamint a Közép-Duna-Völgyi Környezetvédelmi, Természetvédelmi és Vízügyi Felügyelőség által kiadott környezetvédelmi működési engedély és üzemeltetési engedély szerint fogadhat folyékony hulladékot. 
3. Az ingatlantulajdonos jogai és kötelezettségei
(11) Az ingatlantulajdonos az ingatlanán keletkező vagy onnan származó települési folyékony hulladékot az e rendeletben, valamint a külön jogszabályban meghatározott vízügyi, környezetvédelmi, műszaki és közegészségügyi előírások szerint zárt, vízzáró szennyvízgyűjtő aknában köteles gyűjteni és ideiglenesen tárolni.

(12) A korábban épült szennyvízgyűjtővel rendelkező ingatlantulajdonosok a meglevő szennyvízgyűjtőt mindaddig használhatják, ameddig annak műszaki állapota felújítást nem igényel. Új létesítés esetén ezeken az ingatlanokon is a (1) bekezdésben foglaltak az irányadók.
(13) Az ingatlantulajdonos az összegyűjtött folyékony hulladékot köteles rendszeresen a közszolgáltatónak elszállításra átadni.
(14) A folyékony hulladék elszállítását az ingatlantulajdonosnak kell a közszolgáltatónál személyesen, írásban vagy telefonon megrendelni, a közszolgáltató által közzétett elérhetőségek valamelyikén. 
(15) A szolgáltatás díjának megfizetése a teljesítést (a folyékony hulladék begyűjtését) követően, számla ellenében válik esedékessé.
4. A közszolgáltató jogai és kötelezettségei
(16) A közszolgáltató a települési folyékony hulladék elszállítására vonatkozó megrendelésnek három munkanapon belül köteles eleget tenni. A közszolgáltató a települési folyékony hulladékot a begyűjtés napján köteles a szennyvízgyűjtő telepre beszállítani.
(17) Amennyiben a begyűjtés és a szállítás valamely vis maior okból késedelmet szenved, köteles haladéktalanul értesíteni az érintett ingatlantulajdonosokat és a Polgármesteri Hivatalt.
(18) A közszolgáltató a közszolgáltatás biztosítását nem tagadhatja meg, kivéve, ha a szállítandó anyagról okkal feltételezhető, hogy az e rendelet alapján nem helyezhető el a szennyvízgyűjtő telepen. Ennek tisztázására a közszolgáltató laboratóriumi vizsgálat készíttetésére köteles. Amennyiben a laboratóriumi vizsgálat a közszolgáltató véleményét támasztja alá, úgy a közszolgáltató – az igazolt költségeinek az ingatlantulajdonosra történő áthárításával egyidejűleg, a megfelelő hatósági intézkedések kezdeményezése mellett – megtagadja az elszállítást.
(19) A szennyvízgyűjtő telepre kizárólag a kommunális jellegű szennyvíz szállítható; termelési és szolgáltatási tevékenységből származó technológiai eredetű szennyvíz és szennyvíziszap elhelyezése tilos.

(20) A szennyvízgyűjtő telepre kizárólag Sülysáp Nagyközség közigazgatási területéről szállítható be folyékony hulladék. Ettől eltérni csak az önkormányzat külön engedélyével szabad.

(21) A települési folyékony hulladék szállítása az erre a célra készített különleges rendeltetésű, zárt rendszerű, gépi üzemeltetésű, csepegést, bűz- és szaghatást kizáró eszközzel, úgy végezhető, hogy az teljes mértékben megfeleljen a mindenkori érvényes jogszabályoknak. 

(22) A települési folyékony hulladék szállítását úgy kell végezni, hogy az szennyezést, elcsorgást ne okozzon. Elcsorgás esetén a közszolgáltató haladéktalanul köteles a szennyezést megszüntetni, az elcsorgott szennyvizet összegyűjteni, a szennyezett terület fertőtlenítését elvégezni. 
(23) A települési folyékony hulladék szállítására szolgáló gépjárművet, egyéb eszközt közterületen tárolni tilos.
(24) A közszolgáltató a közszolgáltatás megfelelő minőségben történő biztosítása érdekében köteles
a) ügyfélszolgálati és ügyeleti feladatokat ellátó szervezetet fenntartani,
b) a mindenkor hatályos jogszabályoknak megfelelő tartalommal a közszolgáltatás ellátásához kapcsolódó nyilvántartási rendszert vezetni,
c) a közszolgáltatás teljesítéséhez szükséges mennyiségű és minőségű jármű, gép, eszköz, berendezés és humánerőforrás rendelkezésre állását biztosítani.

(25) A közszolgáltató köteles haladéktalanul, de legkésőbb 30 napon belül a közszolgáltatással kapcsolatban hozzá beérkezett észrevételeket és panaszokat kivizsgálni, és a panaszosok tájékoztatása mellett a megfelelő intézkedéseket megtenni a hibák, hiányosságok kijavítására, pótlására.
(26) Haladéktalanul köteles a közszolgáltató a szükséges intézkedéseket megtenni, amennyiben a hibabejelentés alapján valószínűsíthető a környezet vagy az ingatlantulajdonos vagyoni értékeiben bekövetkezett károsodás, vagy várható annak rövid időn belül történő bekövetkezése.
5. A közszolgáltatás díja
(27) A helyi közszolgáltatás igénybevételéért az ingatlantulajdonos közszolgáltatási díjat köteles fizetni.
(28) A folyékony hulladékszállítás díjának alapja az elszállított települési folyékony hulladék mennyisége köbméterben. A díj díjalapra vetített maximális hatósági ára (áfa nélkül):

a) lakossági díj (családi háztartások) 835 Ft/m3,

b) közületi díj 945 Ft/m3. 
 
(29) A díjat a szolgáltatást igénybe vevők számla ellenében, közvetlenül a teljesítést (begyűjtést) követően készpénzben vagy 15 napon belül átutalással teljesítik. Az ingatlantulajdonos a számlát köteles 5 évig megőrizni és ellenőrzés végett, kérésre a Polgármesteri Hivatal képviselőjének bemutatni.
(30) A közszolgáltatónak október 31-ig be kell jelentenie a díjemelési igényét az önkormányzat felé a következő évi díjak megállapítása érdekében. Az emelési igény nem haladhatja meg a Központi Statisztikai Hivatal által elfogadott szakmai infláció mértékét.
(31) A hulladékkezelési közszolgáltatás igénybevételéért az ingatlantulajdonost terhelő díjhátralék és az azzal összefüggésben megállapított késedelmi kamat, valamint a behajtás egyéb költségei adók módjára behajtható köztartozásnak minősülnek. A díjhátralék keletkezését követő 30 napon belül a közszolgáltató felhívja az ingatlantulajdonos figyelmét a díjfizetési kötelezettségének elmulasztására és felszólítja annak teljesítésére. A felszólítás eredménytelensége esetén a díjhátralék keletkezését követő 90. napot követően a közszolgáltató – a felszólítás megtörténtének igazolása mellett – a díjhátralék adók módjára történő behajtását a jegyzőnél kezdeményezi.

(32) Ha a közszolgáltatást igénybe vevő díjhátralékos nem tulajdonosa az ingatlannak és a vele szemben lefolytatott behajtás eredménytelen, a díjhátralékot, késedelmi kamatot és a felmerült költségeket az ingatlan tulajdonosától, illetve vagyonkezelőjétől kell behajtani. Közös tulajdonban álló ingatlan esetében a tulajdonosok felelőssége egyetemleges.

6. Szabálysértési rendelkezések

(33) Szabálysértést követ el, és 50.000 Ft-ig terjedhető pénzbírsággal sújtható, aki
a) a közszolgáltatást nem veszi igénybe vagy nem a közszolgáltatás ellátásával megbízott közszolgáltatót veszi igénybe,

b) az ingatlanon keletkező települési folyékony hulladékot nem az e rendeletben foglaltaknak megfelelő módon gyűjti, szállítja vagy helyezi el,
c) a közszolgáltatás elvégzéséhez szükséges feltételeket nem biztosítja,
d) szennyvizet a település közigazgatási határán kívül eső helyről illetéktelenül beszállít, 
e) a település közigazgatási területén jogtalan közszolgáltatást végez.

(34) A szabálysértési eljárás lefolytatására Sülysáp Nagyközség Jegyzője jogosult.
7. Záró rendelkezések
(35) E rendelet az Európai Parlament és Tanács belső piaci szolgáltatásokról szóló 2006/123/EK irányelvének való megfelelést szolgálja.
(36) E rendelet 2012. január 1. napján lép hatályba.

Sülysáp, 2011. november 3.

Horinka László
Tóth Krisztina



polgármester
jegyző


Kihirdetési záradék

E rendelet a mai napon kihirdetésre került.

Sülysáp, 2011. november …


Tóth Krisztina 




jegyző
